ПРОЕКТ

**М О Т И В И**

**към**

**проект на Правилник за функциите, задачите и състава на Консултативния съвет по въпросите на морското пространствено планиране към министъра на регионалното развитие и благоустройството**

Правилникът цели да създаде ползотворна и прозрачна организация на работата на Консултативния съвет по въпросите на морското пространствено планиране.

Консултативният съвет е помощен орган към министъра на регионалното развитие и благоустройството за осъществяване на сътрудничество и координация в процеса на морското пространствено планиране. Морското пространствено планиране е нова дейност за българските публични институции и за неговото ефективно прилагане и изпълнение е особено важно доброто функциониране на публичния орган.

Целта на Консултативния съвет (наричан по-долу Съветът) е да осъществява координация и взема решения за визията, рамката, текстовото и графично съдържание на Морския пространствен план на Република България (MППРБ), чиято основна цел е устойчивото развитие на морските икономики, на морските територии и на морските ресурси, като съблюдава прилагането на екосистемния подход и връзката море - суша. Съветът ще определя пространственото и времевото разпределение на осъществяваните и на бъдещите дейности по използването на морските пространства с изключение на дейностите, чиято цел е отбраната или националната сигурност на Република България, ще консултира дейността на администрациите, заинтересованите страни и други структури на управление, свързани с дейностите в морето и по крайбрежието и ще подпомага консултациите с останалите черноморски страни.

Съветът се състои от председател и членове. По предложение на председателя, Съветът може да взема решения за създаване на работни групи за решаване на отделни въпроси от компетентността на Съвета. Председател на Съвета е министърът на регионалното развитие и благоустройството. Членове са представители на следните министерства: на транспорта, информационните технологии и съобщенията; на външните работи; на вътрешните работи; на отбраната; на икономиката; на земеделието, храните и горите; на туризма; на околната среда и водите; на културата и на енергетиката; изпълнителните директори на: ИА “Морска администрация“ и ИА „Рибарство и аквакултури“, директорът на Басейнова дирекция „Черноморски район“, генералният директор на ДП “Пристанищна инфраструктура“ и изпълнителният директор на Националния център за териториално развитие.

Правилникът се издава от министъра на регионалното развитие и благоустройството на основание чл. 51б, ал. 3 от Закона за морските пространства, вътрешните водни пътища и пристанищата на Република България (ЗМПВВППРБ).